নিজস্ব প্রতিবেদন: চব্বিশ ঘণ্টার খবরের সূত্রে বৃদ্ধা মায়ের হদিশ পেয়েও, ঘুরেফিরে ফের সেই তিমিরে নিখোঁজ রহস্য। এবার সরকারি হাসপাতাল থেকেই গায়েব হয়ে গেলেন বিরাশি বছরের মানসিক ভারসাম্যহীন বৃদ্ধা! ক্রমেই ঘনাচ্ছে রহস্য। সামনে চলে আসছে বড়সড় গাফিলতি। রবিবার রাতে তারুলিয়াতে উদ্ধার করা হয়েছিল ওই বয়স্ক মহিলাকে। প্রচন্ড জ্বর নিয়ে রাস্তায় ঘোরাঘুরি করছিলেন তিনি। গাড়ি চাপা পড়ার উপক্রম হয়। স্থানীয়রা কোনওমতে বাঁচান তাঁকে। বৃদ্ধা নিজের নাম বলেন, সুবলা মণ্ডল। নিউটাউন থানায় খবর দেওয়া হলে, পুলিস বৃদ্ধাকে বিধাননগর হাসপাতালে ভর্তি করিয়ে দেয়। পরে তাঁকে এনআরএস হাসপাতালে স্থানান্তরিত করা হয়। চব্বিশ ঘণ্টায় খবরের সূত্রে, এই উদ্ধার-পর্বের খবর পান ছেলে গোপাল মণ্ডল। তবে হাসপাতালে গেলে মায়ের কোনও খোঁজ পাননি তিনি। অভিযোগ, এনিয়ে এখন দায় এড়াতে ব্যস্ত হাসপাতাল ও পুলিস দুপক্ষই। গুরুতর অসুস্থ, মানসিক ভারসাম্যহীন বৃদ্ধা এভাবে কী করে গায়েব হয়ে গেলেন? দায় কে নেবে? উঠছে প্রশ্ন।